**METODICKÝ MATERIÁL PRE PEDAGÓGOV**

**ŽIAK S VÝVINOVÝMI PORUCHAMI UČENIA (VPU ) A VÝVINOVÝMI PORUCHAMI SPRÁVANIA (VPS)**

**„***Nie je umením dokázať týmto deťom, že niečo nevedia, ale je umenie dať im príležitosť*

*ukázať, že niečo vedia.“*

Problematika vývinových porúch učenia a správania sa často prelína. Menej často sa

vyskytuje izolovane. Pochopenie problematiky predchádza jej znalosť.

Pre mnohých sa zdá, že VPU a VPS sú maličkosti v oblasti zdravotného znevýhodnenia

v porovnaní s nepočujúcimi, či nevidiacimi alebo telesne postihnutými. Ale aj takéto „maličkosti“ spôsobujú v živote dieťaťa, žiaka, človeka často veľký problém, s ktorým si často nevedia poradiť. Mnohokrát k prekonaniu svojho znevýhodnenia stačí pochopenie, porozumenie, akceptácia inakosti a vývin osobnosti môže pokračovať bez obmedzení. Mnoho známych osobností vo svete umenia a vedy žilo celý svoj život s dyslexiou alebo inou vývinovou poruchou učenia či správania a napriek tomu sa dokázali výborne uplatniť (W.A.Mozart, Leonardo da Vinci, Albert Einstein, Walt Disney, Thomas A.Edison, Hans Christian Andersen, Winston Churchil, Pablo Piccaso, George Buch jr., John F.Kennedy, alebo aj herci Tom Cruise či Whoopi Goldberg). Všetko to boli alebo sú úspešní ľudia. Pravdepodobne mali šťastie na chápajúcich rodičov, učiteľov, vychovávateľov, priateľov ktorí im pomáhali vyrovnať sa so svojim handicapom.Včasným rozpoznaním, akceptáciou znevýhodnenia a komplexnou starostlivosť (včasná diagnostika odborníkmi z rád medicínskych, psychologických, špeciálnopedagogických, využitie rôznych programov modifikácie, korekcie, reedukácie, intervencie, terapie) o dieťa ,žiaka zabezpečíme primeraný, harmonický rozvoj osobnosti, čo je cieľom všetkých nás.

**Žiak s VPU vo vyššom sekundárnom vzdelávaní**

Žiak zúčastňujúci sa vyššieho sekundárneho vzdelávania je žiak , ktorý ukončil vzdelávanie

v základnej škole a pokračuje vo vzdelávaní na gymnáziu, alebo inej strednej škole.

Žiakom, ktorým bola v predchádzajúcom vzdelávaní diagnostikovaná VPU pokračujú vo

vzdelávaní podľa spomínaných vzdelávacích programoch. Pri vzdelávaní takéhoto žiaka sa

vychádza podľa ISCED 3

**http://www.statpedu.sk/files/documents/svp/vp\_pre\_zz/vp\_vyvinove\_poruchy\_ucenia/vp\_vpu\_isced 3.pdf**

Vo výnimočných prípadoch dochádza k prvotnej diagnostike až u adolescentov alebo až

v dospelosti. Väčšinou to je u ľudí, ktorí si vynašli také kompenzačné pomôcky, ktoré im

v školskom prostredí dostačovali, ale ako náhle prišli do záťažových situácií (prijímačky,

nával učiva a pod.) sa problémy začali vynárať a spôsobovať ťažkosti.

Žiaci s VPU v tomto období majú podobné špecifiká ako žiaci s VPU v nižšom vzdelávaní

avšak čím sú žiaci starší významnejšie vplýva na zvládanie poruchy ich intelektuálny

potenciál, rodinné, sociálne prostredie žiaka, miera špeciálnopedagogickej intervencie, postoj

pedagógov k žiakom s VPU. Správny postoj im umožní primeraný sebarozvoj, sebadôveru,

ktorá sa významne podieľa aj pri profesijnej orientácii. Žiaci na tomto stupni vzdelávania sa

vo väčšej miere nechcú odlišovať od rovesníkov, často dochádza k rušeniu školského

začlenenia, čo nie je vždy v prospech žiaka. Významnú úlohu tu zohráva školský špeciálny

pedagóg, eventuálne školský psychológ, ktorí pracuje nielen so žiakom so ZZ, ale s celými

kolektívmi, pedagógmi, všetkými pracovníkmi školy. Pre pravú inklúziu je najvýhodnejšie

smerovanie celej školy v duchu inklúzie. V zahraničí sa tieto školy zapájajú do projektov

napríklad Férová škola, ktorá má spĺňať určité kritéria smerujúce k inklúzii, integrácii,

začleneniu.

Môžeme povedať, že nie je vývojové obdobie, kde by sa tieto poruchy neprejavovali. Záleží

na typu, stupni, či forme poruchy, na včasnej a správnej diagnostike, absolvovaní

špeciálnopedagogickej intervencie a vhodnému prístupu v škole, doma, či dôjde k rýchlej

a plnej kompenzácii poruchy, aby v ďalších vekových obdobiach už porucha nebude

negatívne ovplyvňovať školské výkony, či život.

**Pre pedagógov vyššieho sekundárneho vzdelávania**

Platia tie isté pokyny ako pri primárnom a nižšom sekundárnom vzdelávaní ale s prihliadaním

na fyzický vek, ktorý so sebou prináša i psychické špecifiká.

Musíme si uvedomiť, že žiaci, študenti sú v tomto vývinovom období ešte viac citliví na

svoje nedostatky, často ich odmietajú, nechcú o nich hovoriť, čo musíme rešpektovať a ešte

tolerantnejšie sa k tomu stavať.

Žiaci s VPU na tomto stupni vzdelávania si nesmierne vážia taktný, tolerujúci prístup

pedagógov, ktorý uprednostňujú pred špecifickými pomôckami, metódami.

V priebehu nižšieho ale aj vyššieho sekundárneho vzdelávania je potrebné pomôcť žiakovi s

VPU pri jeho profesionálnej orientácii a tým prispieť k jeho úspešnému sociálnemu

začleneniu.

Žiaci s VPU môžu bez problémov zvládať požiadavky gymnázií, stredných škôl s maturitou

a následne pokračovať vo vzdelávaní na vysokej škole.

**Všeobecné odporúčania pre postup učiteľa k žiakovi s VPU vo výchovno-vzdelávacom**

**procese:**

Pedagóg:

* akceptuje žiaka s VPU a rešpektuje špecifiká jeho osobnosti
* rešpektuje správanie žiaka spôsobené jeho narušením (pozor na bagatelizovanie, zamieňanie poruchy s lajdáckosťou, nezodpovednosťou a pod.)
* podporuje a taktne usmerňuje jeho spôsoby sebarealizácie (podporuje ho aj k činnostiam, ktoré mu nejdú ľahko, oceňuje aj malé kroky)
* povzbudzuje žiaka a vytvára príležitosti pre pozitívne hodnotenie (títo žiaci zažívajú v škole menej úspechov, aj keď často vynakladajú viac úsilia, všímajme si to a oceňujme) stimuluje rozvíjanie tých schopností, ktoré v dôsledku narušenia nie sú dostatočne vyvinuté (napr. pri čitateľských a ortografických schopnostiach sa považuje, fonologické uvedomovanie, za jeden z najvýznamnejších prediktorov porúch čítania. Ide o schopnosť identifikovať zvuky, ktoré vytvárajú slová a asociovať tieto zvuky s napísanými slovami.

Deti, ktoré ešte nevedia čítať, spravidla nemajú fonologické uvedomovanie a niektoré sú mimoriadne neschopné si túto schopnosť osvojiť. Majú preto ťažkosti v krátkodobej pamäti na verbálne informácie, zle vnímajú reč v hlučnom prostredí a zle sa vyjadrujú, alebo problémy v priestorovej orientácii sa odzrkadľujú v matematike pri výpočtoch, rysovaní, chémii ale aj napr. v dejepise ...)

* podporuje všetky snahy žiaka o ústnu i písomnú komunikáciu a vedie ku komunikatívnosti i ostatných spolužiakov
* žiakovi dôveruje a oslovuje ho rovnakým spôsobom ako ostatných spolužiakov
* poskytuje žiakovi podnety na hodnotiace myslenie a vedie ho k primeranému sebahodnoteniu
* vedie žiaka k samostatnosti a pozitívnym prístupom zvyšuje jeho sebadôveru
* kladie na žiaka primerané požiadavky, nezľavuje v nárokoch a neoslobodzuje ho od činností, ktoré môže s individuálnou pomocou učiteľa alebo spolužiakov zvládnuť
* zachováva diskrétnosť o problémoch žiaka s VPU a nereferuje o nich pred inými žiakmi, či rodičmi
* k zmierneniu prejavov a dôsledkov vyššie uvedených negatívnych vplyvov na vzdelávanie v triede môže zabezpečiť učiteľ žiakovi nasledujúce podmienky:
* umiestni žiaka v triede tak, aby mohol vnímať výklad učiteľa všetkými zmyslami,
* do lavice posadí žiaka s takým spolužiakom, ktorý bude schopný a ochotný v prípade potreby pomôcť,
* k práci so žiakom prizve školského psychológa a špeciálneho pedagóga,
* pracovný postup vo výchovno-vzdelávacom procese konzultuje so psychológom a so špeciálnym pedagógom,
* pri práci so žiakom používa vhodné pomôcky (po dohode so špeciálnym pedagógom) a učí ho s nimi pracovať aj samostatne,
* riadi sa dodržiavaním konkrétnych odborných odporúčaní vychádzajúcich zo školského poradenského zariadenia,
* pre porozumenie a osvojenie preberaného učiva učiteľ:

• používa efektívne stratégie učenia,

• pracuje s námetom v takom rozsahu, ktorý je primeraný veku a mysleniu žiaka. V

individuálnych prípadoch konzultuje rozsah učiva so špeciálnym pedagógom.

• pri vyučovaní využíva skúsenosti žiaka a nadväzuje na ne,

• nové pojmy vždy vysvetlí a objasní ich v rôznych súvislostiach,

• využíva názorný materiál a poskytuje žiakovi možnosť manipulácie s ním,

• nové učivo usporiada po krokoch a dodržiava postupnosť od jednoduchého k

zložitejšiemu,

• systematicky sa venuje žiakovi individuálne, aby žiak postupne preberal celé učivo,

• poskytne žiakovi dostatok možností na precvičovanie a osvojenie učiva,

• priebežne si overuje ako žiak porozumel učivu alebo úlohe,

• pri skúšaní a overovaní vedomostí volí formu písanú, ústnu i praktickú –

uprednostňuje tú formu, ktorú v aktuálnom čase, prípadne aj pre konkrétny druh úloh

odporúča školské poradenské zariadenie,

• otázky a úlohy zadáva tak, aby žiak mohol odpovedať jednoznačne,

• pri skúšaní a hodnotení žiaka si overí či žiak porozumel zadanej úlohe,

• ak je to potrebné umožní, aby školský špeciálny pedagóg a psychológ mohol pracovať na vyučovacej hodine individuálne so žiakom, paralelne s vyučujúcim učiteľom

**Všeobecné zásady hodnotenia žiaka s VPU:**

* Pri hodnotení učebných výsledkov žiaka s VPU učiteľ rešpektuje jeho psychický a fyzický zdravotný stav, druh a závažnosť poruchy, ktorá má vplyv na úroveň a výsledky práce žiaka v príslušnom predmete.
* Učiteľ posudzuje učebné výsledky žiaka objektívne a primerane náročne, pričom prihliada aj na jeho vynaložené úsilie, svedomitosť, individuálne schopnosti, záujmy a na predpoklady jeho ďalšieho vzdelávania po ukončení povinnej školskej dochádzky.
* Pri hodnotení učebných výsledkov žiaka kladie dôraz na jeho individuálne schopnosti, ktoré sú základom jeho pracovnej a sociálnej integrácie.
* Pri hodnotení a klasifikácii žiaka je nevyhnutné postupovať podľa odporúčaní špeciálneho pedagóga a školského psychológa
* O spôsobe a možnostiach hodnotenia a klasifikácie triedny alebo vyučujúci učiteľ informuje zákonného zástupcu žiaka s VPU po konzultácii so špeciálnym pedagógom a školským psychológom.
* Pri hodnotení žiaka s VPU učiteľ taktne posudzuje úroveň jeho vedomostí nielen v porovnaní s rovesníkmi, ale najmä v porovnaní s uplynulým obdobím vzhľadom na predchádzajúce výkony samotného žiaka.

**Typy prístupov zo strany pedagógov s rešpektovaním diagnózy:**

Nemusia platiť pre každého žiaka, s danou diagnózou. Žiadna technika neprinesie významné zlepšenie, ak sa nepoužíva dlhšiu dobu.

**Pokyny k žiakovi s diagnostikovanou dyslexiou:**

Každý nedostatok v čítaní má svoju príčinu, preto nie je efektívne robiť nápravu iba

trénovaním zručnosti – tento spôsob je zväčša kontraproduktívny a vedie iba k odmietaniu

čítania, pretože čítanie je pre takéto dieťa ťažká a namáhavá činnosť. Čitateľské zručnosti je

potrebné budovať na viacerých úrovniach, nie len nútením k prečítaniu jedného článku 10x

kým ho nevie naspamäť (to trénujeme pamäť dieťaťa, nie úroveň jeho čitateľských zručností)

**Pedagóg žiaka s diagnózou dyslexie:**

* Nevyvolávať žiaka k dlhému hlasnému čítaniu pred triedou
* Nedávať čítať žiaka pred triedou náročný text, ťažké slová
* Za domácu úlohu klásť len primeranú časť textu, vhodné čítať článok po častiach alebo využívať striedavé čítanie: časť dieťa, časť rodič
* tolerovať pomalé tempo pri čítaní
* Využívať korekčné pomôcky (dyslektické okienko, záložku, apod.)
* Viesť k správnej technike čítania, odbúravať tzv. „dvojité“ čítania, tolerovať slabikovanie (i vo vyšších ročníkoch – u slov dlhých, obtiažnych a cudzích)
* Cvičiť rýchlu orientáciu v textu (postreh) pomocou hier a súťaží
* Pred vlastným čítaním vybrať z textu zložité slová a precvičiť ich čítanie
* U starších detí je vhodné nechať dieťa prečítať úsek potichu pre seba (podtrhneme slová, ktoré sú pre nich problematické a nacvičiť ich predom)
* Viesť žiaka k tomu, aby si chybu samé našlo a opravilo (čítanie na pozor: dieťa číta, ak urobí chybu, dospelý povie pozor alebo písmeno a pod., nepoužívať slová negatívne: zasa chyba, zle)
* Vyberať vhodný text (väčšie písmenká), kontúry písmen, ilustrácie jednoduchšie, menej textu na stránke, veľa členených odstavcov
* Napr. v matematike skontrolovať pochopenie úloh – slovné úlohy, nehodnotiť chyby vzniknuté z nedokonalého prečítania textu
* V cudzom jazyku má dieťa problémy s čítaním textu a s učením sa jazyka touto cestou(napr. čítanie slovíčok), vhodné je podávať čo najviac názoru a čo najviac konkretizovať, vhodné jazyk často a opakovane poslúchať
* Preferovať ústne skúšanie, preferovať sluchovú cestu , ústne ovládanie slovnej zásoby a základných fráz.
* V ostatných predmetoch rešpektovať problémy so spracovávaním a pochopením čítaného textu.

**Pokyny k žiakovi s diagnostikovanou dysortografiou:**

Je nutné si uvedomiť, že dieťa gramatické pravidlá ústne ovláda, ale v písanom prejave má

problém ich uplatniť. Dieťa má najväčší problém v písaní diktátov (opis a prepis zvláda

lepšie, chybuje ale taktiež). Pri správnom vedení a poskytnutí dostatočného času môžu byť aj

takéto deti úspešné. Často majú tieto deti oslabený jazykový cit, ktorý sa ťažko rozvíja. Toto

oslabenie sa najzreteľnejšie prejavuje najmä v jazykoch.

**Pedagóg u žiaka s diagnózou dysortografie:**

* U ťažších foriem dysortografie by sa diktát nemal písať vôbec
* Pri písaní diktát využívať iné formy: - doplňovačka na papier, fóliu alebo diktát napísaný zozadu na tabuli, dieťa doplňuje – vhodné spojiť s kontrolou celej triedy
* Možnosť vynechať jednu vety, čiže písať každú druhú (má čas na dokončenie a kontrolu)
* Písať len polovicu diktátu (ostatní píšu ďalej, žiak si kontroluje)
* V diktáte hodnotiť len to čo stačilo dieťa napísať
* Pri diktáte nechať k dispozícii gramatické tabuľky
* Niektorým deťom je vhodné dovoliť diktát predom precvičiť (napr. ako DÚ) alebo pred písaním diktátu precvičiť kľúčové slová
* Pri spoločnej ústnej kontrole dať dieťaťu priestor na overenie jeho pravopisných znalostí a pravidiel
* Pri vyšších ročníkoch brať ohľad na problémy so sluchovou diferenciáciou slabík di-ti-ni,dy-ty-ny , spodobovanie
* Umožniť dieťaťu tiché - polohlasné predriekanie – autodiktát
* Pri slohových cvičeniach hodnotiť najmä obsahovú rovinu, čo ale pre niektoré deti môže byť taktiež problematické
* Odpisy a prepisy dávať len krátke
* Nenútiť dieťa, aby za každú cenu napísalo všetko
* Nechať dostatok času na kontrolu
* Dovoliť používať korekčné pomôcky – tabuľky, abecedy, dyslektické, dysortografické tabuľky, bzučiak, tvrdé a mäkké kocky, pravopisné prehľady a pod.
* V cudzích jazykoch chybujú v písomnom prejave (problémové sú slová, ktoré sa inak vyslovujú a inak píšu)
* V ostatných predmetoch je lepšie preferovať ústne skúšanie, ak je to potrebné pomôcť žiakovi vo vyjadrovaní, využívať nápomocné otázky. Pri písomnom hodnotení dávať možnosť krátkej odpovede. Nehodnotiť chyby v písomnom prejave, ale len obsahovú správnosť odpovede
* V ostatných predmetoch nenechávať písať dlhé zápisy

• V matematike môžu mať problémy v diktáte čísel

* Nevhodné sú päťminútovky

**Pokyny k žiakovi s diagnostikovanou dyspraxiou, ktorá je často spojená s dysgrafiou, alebo opačne manifestuje dysgrafia v sprievode miernych príznakov dyspraxie:**

Dieťa s poruchou motoriky potrebuje pochopenie a individuálny, citlivý prístup od svojho

pedagóga, ktorý mu umožní naplno využiť svoje schopnosti. Úlohy, ktoré sú pre ostatných

jednoduché, môžu pre takého žiaka predstavovať problém, preto pedagóg nedovolí, aby sa

dieťa nestalo terčom posmechu iných detí.

**Pedagóg u žiaka s diagnózou dyspraxie, dysgrafie:**

• Pri ťažkej forme poskytnúť žiakovi možnosť písania na PC

• Nenechávať prepisovať úlohy, zošity pre ich neúpravu, nečitateľnosť (obyčajne sa snaží

ako najlepšie vie)

• Poskytnúť mu viac času na splnenie úlohy a netrestať ho ak prácu nestihne dokončiť včas

• Dať žiaka sedieť dopredu, aby s malo správny očný kontakt a videlo dobre na tabuľu

• Dbať na to, aby lavica aj stolička dieťaťa mali správnu výšku –nohy má mať na podlahe a dosku lavice vo výške pásu

• Dbať na správne sedenie a správny úchop písadla

• Pokyny zadáva postupne a zreteľne. Ak je to nutné, požiadajte dieťa, aby ich zopakovalo

• Možno bude dobré rozlíšiť rozvrh hodín podľa farebných a obrázkových symbolov

• Na prichytenie papiera, s ktorým dieťa pracuje, použite podložku so svorkou, aby sa

mu papier nekĺzal

• Umožnite dieťaťu výber pera na písanie, v obchodoch je široká ponuka vrátane pier pre

dysgrafikov

• Tolerovať nekvalitné písmo, nedokonalosť tvarov a smer písmen

• Zaradzovať podľa potreby uvoľňovacie cviky (pred i behom písania) aj v strednej škole

• Oceniť snahu, chváliť, nechávať dostatok času na písanie i kontrolu

• Nenútiť dopisovať všetko, písať len to najdôležitejšie, v prípade potreby zabezpečiť

poznámky od spolužiakov

• Nenechávať zbytočne dlho prepisovať – písmo sa zhorší, dieťa je unavené , odpis a prepis

taktiež minimalizovať

• Nenútiť písať cvičenia „nanečisto“

• Brať do úvahy sekundárne prejavy – únavu

• V ostatných predmetoch preferovať ústne skúšanie, pri písomnom prejave dávať možnosť

krátkej odpovede, lepšie sú testy, doplňovačky

• Nehodnotiť chyby v písomnom prejave, ale len obsahovú správnosť

• V matematike dávať pozor na zámeny číslic tvarovo podobných (6-9, 3-8, 2-7), pozor na

posun číslic pri písomnom sčítavaní a odčítavaní

• V geometrii s toleranciou hodnotiť nižšiu kvalitu rysovania

• Pokiaľ má dieťa problémy s používaním pravítka, dajte mu na oba konce priľnavý

materiál – hmotu ako napr. „stick gum“, aby sa mu pri rysovaní neposúvalo. Šikovné

sú tiež pravítka s držiakom

• Taktiež podobné problémy sa môžu vyskytnúť pri TEV, preto aj tu tolerovať

nedostatky

• Dieťa môže mať problém pri koordinačných činnostiach, uvedomiť si to a taktne pomáhať.

**Pokyny k žiakovi s diagnostikovanou dyskalkúliou:**

Je nutné si uvedomiť, že dieťa s dyskalkúliou nemá problémy v matematike preto, že má

znížené intelektové schopnosti, ale ono má špecifické nedostatky ovplyvňujúce úroveň

matematických schopností. Dieťa má najväčší problém v matematike, ale taktiež podľa typu

dyskalkúlie aj v iných predmetoch podobnej povahy. Pri správnom vedení a poskytnutí

špeciálnopedagogickej starostlivosti môžu byť aj takéto deti úspešné.

**Pedagóg u žiaka s diagnózou dyskalkúlie:**

* Učiteľ sa má usilovať žiaka s poruchou akceptovať, má postupovať podľa odporúčania

špeciálneho pedagóga, ktoré impelmentuje v IVP, často sa musí robiť úprava učebných

osnov a plánov v predmete matematika, kde sa vypracuje presný systém nadobúdania

poznatkov, precvičovania a opakovania učiva

* Dieťa si vyžaduje dôkladne, individuálne vysvetliť podstatu učiva, dopriať žiakovi dostatok času na splnenie úloh, pod časovým tlakom je v napätí a v strese
* Zadanie príkladu by malo byť širšie, rozpísanejšie a malo by v ňom byť presne vysvetlené, čo sa od žiaka očakáva
* Pokiaľ sa dá, mal by byť učiteľ pri písomkách v blízkosti žiaka, zmierni tým pocit osamotenia, neistoty a zmätku u dieťaťa
* Tolerovať nepresnosti v geometrii – pri problémoch v priestorovej orientácii, má dieťa tiež problémy v zemepise, dejepise pri orientácii na mape
* Na písomkách im umožniť používať papier na poznámky
* Využívať špeciálne metódy (predtlačenú číselnú os, neskôr kalkulačku, počítač, tabuľky v farebným prevedením, kocky, prehľad premeny jednotiek a iné názorné, symbolické pomôcky), ktoré zjednodušia vzdelávanie žiaka
* Pracovať s názorom, hmatom a inými zmyslami, využívať hry a pod.
* Vytvoriť jednoduchý systém riešenia určitých druhov úloh, ktorý možno často aplikovať
* Hodnotiť žiaka čo možno najpozitívnejšie, oceniť každú snahu, nezaťažovať ho nečakanými úlohami, pričom sa mu môže učenie znechutiť a získa voči nemu odpor, vhodnejšie je hodnotenie ústne, slovné, hodnotiť nielen konečný výsledok, ale i jednotlivé kroky

**Vývinové poruchy aktivity a pozornosti (vývinové poruchy správania-VPS)**

Skupina detí, ktoré kedysi skončili s diagnózou LMD- Ľahká mozgová dysfunkcia alebo

encefalopatia v súčasnosti nesú jednu z diagnóz ADHD,ADD, hyperkinetické poruchy,

vývinová porucha pozornosti a aktivity, vývinová porucha správania, hyperkinetická porucha

správania, iné nešpecifikované hyperkinetické poruchy.

**Všeobecná charakteristika vývinových porúch aktivity a pozornosti (VPS)**

Terminológia uvádzaná podľa DSM:

ADHD - attetion deficit hyperactivity disorder

- porucha pozornosti sprevádzaná hyperaktivitou.

ADD - attention deficit disordes

- porucha pozornosti.

Podľa MKCH:

Hyperkinetické poruchy

Porucha pozornosti a aktivity - F 90.0

Hyperkinetická porucha správania - F 90.1

Iné hyperkinetické poruchy a nešpecifikované- F 90.8.-9.

**Charakteristické prejavy správania detí s poruchami pozornosti bez poruchy**

**motoriky/hyperaktivity /ADD:**

U dieťaťa sú prítomné tieto symptómy:

- ľahká rozptýliteľnosť vonkajšími podnetmi

- problémy s počúvaním a plnením pokynov

- ťažkosti so zameraním a udržaním pozornosti

- ťažkosti so sústredením sa na úlohu a jej dokončenie

- nevyrovnaný výkon v práci v škole – jeho výkon sa neustále mení.

- „vypínanie“ pozornosti čo môže vypadať ako „zasnenosť“

- neporiadok- stráca veci nevie ich nájsť, vo svojej izbe máva spúšť

- nedostatočné študijné schopnosti

- ťažkosti so samostatnou prácou

**Charakteristické prejavy správania detí s poruchami pozornosti, ktorá je sprevádzaná**

**poruchami aktivity/hyperaktivitou /ADHD:**

U dieťaťa sú prítomné tieto symptómy:

Vysoká miera aktivity:

- vypadá, že je v neustálom pohybe

- nenechá v kľude ruky i nohy, vrtí sa padá zo stoličky

- vyhľadáva blízke predmety, s ktorými sa hrá alebo ich vkladá do úst

- prechádza sa po triede/ nedokáže zotrvať na mieste/

Impulzivita a malé sabaovládanie:

- často niečo vyhrkne, mnohokrát neadekvátne

- nemôže sa dočkať až naňho príde rad

- často skáče do reči ostatným alebo ich ruší

- často nadmierne rozpráva

- dostáva sa do ťažkostí tým že si vedci nedokáže premyslieť/najskôr reaguje , až potom

koná/

- často sa zapája do fyzicky nebezpečných činností, skôr než by vopred uvážil možné

následky

- ťažkosti s prechodom k inej činnosti

- agresívne správanie, neprimerane silná reakcia i na drobné podnety

- sociálna nevyzretosť

- malá sebaúcta a značná frustrovanosť

Z ostatných prejavov treba spomenúť poruchy vnímania- hlavne zrakového a sluchového,

analýza a vzťahy medzi predmetmi, orientácia v priestore a na postreh, nedostatky v jemnej

motorike (zlyhávajú pri úhľadnom písavaní), v hrubej motorike je to neobratnosť

a nešikovnosť(zvýšená je ich úrazovosť), čo následne zhoršuje neúspešnosť detí v škole , lebo

ak dieťa vníma objektívny svet skreslene a nesprávne je možné predpokladať, že aj realita sa

mu odráža taktiež skreslene.

Opisujú sa aj poruchy myslenia a reči. Deťom chýba správny sled myšlienkového procesu,

myslenie môže byť unáhlené robia sa v ňom nelogické skoky. Niekedy sa pripájajú aj porucha

časovo- priestorových pojmov.

Dieťa vykazuje väčšinu spomenutých symptómov dlhšiu dobu a nevzťahujú sa len na jedno prostredie.

**Zhrnutie všeobecných odporúčaní pre pedagógov pracujúcich so žiakmi s VPS**

(vývinovými poruchami správania):

Špecifiká vzdelávania je potrebné uplatňovať v individuálnom rozsahu a podľa individuálnych potrieb žiakov vo všetkých formách vzdelávania nasledovne:

* Všeobecné ciele vzdelávania v jednotlivých vzdelávacích oblastiach a kompetencie sa

prispôsobujú individuálnym osobitostiam žiakov s poruchou aktivity a pozornosti.

* Žiak s poruchou aktivity a pozornosti, ktorý nemôže plniť požiadavky príslušných

vzdelávacích oblastí a štandardov, sa vzdeláva podľa individuálneho vzdelávacieho programu.

* Voliteľné hodiny je možné využiť aj na intenzívne vzdelávanie v určitej vzdelávacej oblasti v rámci individuálneho vzdelávacieho programu žiaka.
* V prípade potreby môže so žiakom/žiakmi s poruchou aktivity a pozornosti pracovať v priebehu vyučovacej hodiny školský špeciálny pedagóg alebo liečebný pedagóg a to individuálne alebo v skupinkách, podľa individuálneho vzdelávacieho programu žiaka/žiakov. Obsah, formy a postup svojej činnosti konzultuje s príslušným učiteľom.
* V prípade potreby si školy, v ktorých sa vzdelávajú žiaci s poruchou aktivity a pozornosti, vo svojich školských vzdelávacích programoch, môžu pre týchto žiakov zvýšiť počet voliteľných hodín o 1 až 3 hodiny týždenne.
* Pri vyučovaní žiakov s poruchou aktivity a pozornosti môže učiteľ stanoviť dĺžku a štruktúru vyučovacej hodiny flexibilne, zohľadňujúc psychický stav, správanie a potreby žiakov, ktoré sú dôsledkom stanovenej diagnózy.
* Základom je utvorenie vzťahu , v ktorom žiak cíti, že dospelý človek je mu oporou, ktorý mu pomôže , na ktorého sa môže spoľahnúť aj v záťažových situáciách.
* Pri impulzívnych reakciách a nekľudnom správaní je dôležitý zachovaný pokoj, tolerantný postoj dospelého človeka. Niekedy stačí vopred dohodnuté gesto, reakcia , ktorým žiakovi signalizujeme, že sa má upokojiť. A sústrediť.
* Absolútne je nevhodné žiaka trestať, ponižovať za správanie, ktoré je dôsledkom jeho diagnózy, ale naopak ani nadmieru ochranársky, všetko tolerujúci prístup je nevhodný.
* Nezabúdať, že vzťah a postoj učiteľa, či iného odborníka s hyperaktívnym dieťaťom je modelom pre postoj a vzťah ostatných spolužiakov.
* Všetci pedagógovia podieľajúci sa na vzdelávacom procese žiaka majú byť dôkladne oboznámení s jeho diagnózou, odporúčaniami a prognózou.
* Odporúčame koordinovaný tímový prístup s vytvorením pozitívneho vzťahu medzi učiteľom a dieťaťom.
* Je nutné zabezpečiť dôkladnú spoluprácu školy a rodiny, stanoviť si plán stretnutí (dôležitá je jednota vo výchovnom vedení dieťaťa).
* Okrem poznávacích procesov je nutné sústrediť sa na rozvoj celej osobnosti a poskytovať mu psychickú oporu pri prekonávaní svojho znevýhodnenia.
* Taktne ostatným deťom vysvetliť symptómy zdravotného znevýhodnenia, svojím vzorom sprístupňovať cestu akceptácie a prijímania žiaka.
* Počas celého pobytu zabezpečiť zvýšený dozor a úpravu prostredia, na ktoré je zvýšená požiadavka pokojného, nestresujúceho prostredia (čo najmenej podnetov, ktoré rozptyľujú pozornosť).
* Zabezpečiť úpravu prostredia tak, aby bola trieda dostatočne osvetlená, bez zbytočných dekoratívnych predmetov, ktoré by rozptyľovali pozornosť žiaka.
* Posadiť žiaka na miesto - stabilné, kde nebude zbytočne rušený, rozptyľovaný spolužiakmi, vonkajším prostredím (zastreté okno žalúziami) najlepšie samému v lavici pred učiteľom, alebo s kľudným spolužiakom.
* V triede zriadiť relaxačný kútik, prípadne v škole relaxačnú miestnosť.
* Pri riadených aktivitách dieťa umiestniť na miesto, kde bude zo strany okolia prichádzať čo najmenej podnetov, ktoré by rozptyľovali jeho pozornosť, na miesto čo najbližšie pri učiteľovi, vyžaduje si systematickú kontrolu, usmernenie, ale zároveň nezabúdať na psychohygienu (už po kratšej riadenej činnosti je potrebná relaxačná pauza).
* Stanoviť jasné pre dieťa zrozumiteľné pravidlá, byť dôsledný pri ich dodržiavaní (možnosť si ich vizualizovať, nakresliť, dať na viditeľné miesto).
* Určiť si pevný režim dňa, stálu štruktúru, dieťa s ním oboznámiť, v prípade zmeny vopred dieťa informovať.
* Inštrukcie zadávať jasne, stručne, zreteľne, pomaly, pokojne s očným kontaktom.
* Okrem verbálnej komunikácie používať aj rôzne formy symbolickej komunikácie, ktoré sa vopred dohodnú (kartičky s obrázkami, gestá a pod.).
* Úlohy zadávať radšej kratšie a častejšie, dôraz klásť na kvalitu nie kvantitu.
* Rozčleniť úlohy na menšie kroky, na časti, ktoré priebežne kontrolujeme.
* V priebehu dňa mu umožniť častú relaxáciu (tichý kútik s kreslom )
* Zabezpečiť dostatočný pitný režim.
* Nepoužívať pracovné listy s množstvom úloh na jednej strane, preferovať veľký formát s jednou inštrukciou.
* Taktne rozvíjať sociálne schopnosti počas celého pobytu v škole.
* Žiak má byť pod dohľadom dospelého človeka nepretržite.
* Ak žiak sústavne narúša vyučovanie, učiteľ mu umožní realizovať vyučovanie individuálne, v inej miestnosti, kde dočasne úlohu učiteľa preberie školský špeciálny pedagóg.
* V prípade potreby na určitú dobu pri samostatnej činnosti môže použiť slúchadlá na uši.
* Organizácia vyučovania a práce žiaka má byť zabezpečená vopred určením pravidiel a ich prísnym dodržiavaním.
* Stanoviť rutinný denný režim, oboznámenie sa s programom dňa, hodiny vopred, zmenu žiakovi v dostatočnom predstihu informovať.
* Pomoc pri organizovaní si práce na jednotlivých predmetoch mu pomáha lepšie efektívnejšie zvládať úlohy.
* Napísaný na viditeľné mieste v triede režim dňa, časový harmonogram aktivít pre daný deň, týždeň, či mesiac.
* Na lavici mať k dispozícii počas vyučovania len tie učebné pomôcky, ktoré momentálne potrebuje.
* Poskytnúť osnovu k učebnej látke , ktorú sa má naučiť.
* V rámci vyučovacej hodiny využívať rôznorodé aktivity, striedať úlohy vyžadujúce si pozornosť s úlohami voľnejšími, kedy môže využívať relaxačné pauzy.
* Vyhnúť sa dlhšiemu monotónnemu monológu.
* Aktívne vtiahnuť žiaka do procesu učenia (rozdávanie pomôcok, zapisovaním na tabuľu, zopakovanie zadania úloh a pod.).
* Pri verbálnom vysvetľovaní často využívať názorný materiál, využívať skupinovú prácu.
* Dbať na to, aby malo poriadok na lavici i v jej okolí, prípadne mu s usporiadaním vecí pomôcť. Nič navyše nemá odpútavať pozornosť žiaka od práce.
* Zopakovať pokyn k práci jednoduchou, jasnou formuláciou priamo žiakovi – podľa možnosti z očí do očí.
* Priebežne a častejšie ako u iných žiakov sa zaujímať o plnenie daného pokynu, podľa potreby i častejšie usmerniť pozornosť na riešenie zadanej práce. Cieľom je naučiť dieťa zadanú úlohu dokončiť. Posilniť uvedené správanie povzbudením, pochvalou.
* Neupozorňovať nadmerne, neprejavovať často nespokojnosť. Tolerovať pohybový nepokoj v lavici - do istej miery napomáha dieťaťu sústrediť sa na prácu /i keď to znie paradoxne/.
* Umožniť viac pohybovej aktivity – napr. vynes toto do koša, rozdaj v tomto rade papiere, pozbieraj zošity a podobne. Pohyb pre žiaka znamená uvoľnenie, oddych.
* Dať žiakovi najavo, že aj on dostane priestor na vyjadrenie svojho názoru, rozpovedanie zážitku.
* Pochváliť za aktívny záujem o niečo.
* Učiť žiaka postupne vyčkať- odsúvať potrebu okamžite splniť prianie. Postupovať po menších krokoch.
* Viac povzbudzovať – vieš to, začni, pokračuj, robíš to celkom dobre, ide ti to pekne, len pokračuj smelo ďalej. Návrat k práci možno docieliť aj neverbálne – dotykom na plece dieťaťa alebo pohladením po chrbte či hlave, niekedy sú tieto výzvy výraznejšie ako výzvy slovné.
* Učiť žiaka vnímať rozdiel medzi prácou a oddychom- ak toto dokončíš, budeš mať chvíľu oddych – umožňovať „mini-prestávky“ aj počas vyučovacej hodiny. A teraz zas pokračuj - sústreď sa. Žiak by si mal navyknúť na určité pokyny – používať teda tie isté slová.
* Častejšie striedať aktivity – písomná, ústna, pohybová.
* Skúšať na známky nanajvýš počas prvých troch vyučovacích hodín. Zariadiť situáciu tak, aby dieťa odpovedalo tak sústredene a tak ako najlepšie vie.
* Pri písomných prácach stáť pri jeho lavici alebo aspoň v dohľade žiaka – tým napomáhať v sústredení a snahe.
* Zhovievavo hodnotiť úpravu písomných prác a písmo i celkovú telesnú obratnosť.
* Striktne pristupovať v situáciách , kedy ruší prácu vo svojom okolí. Dať jasný a jednoznačný pokyn – nie hodnotiaci – povedať, čo môže robiť. Napr. poď ku mne, pozri na mňa, nehádž, počítaj, sústreď sa, píš a pod. Nie: nevyrušuj, prestaň, prečo nepíšeš? – takéto pokyny nie sú pre žiaka dosť konkrétne a priamo meniace jeho správanie.
* V obdobiach výrazne zhoršenej výkonnosti a nepokoja sa dohodnúť s rodičmi žiaka, že si dáme tzv. „oddychový týždeň“ – treba zmierniť tlak a množstvo povinností na žiaka, poskytnúť touto formou oddych. Zhoršenie správania, nekľud i slabá výkonnosť signalizujú vždy preťaženosť dieťaťa. Malo by pritom ísť o dohodu medzi dospelými, dieťa o nej vedieť nemá. Sú to obdobia pred polrokom, jarné mesiace, skrátka keď výukový proces beží nepretržite 2-3 mesiace.
* Pri hodnotení učebných výsledkov aj správania zohľadňovať vplyv znevýhodnenia, klásť dôraz na motivačnú zložku hodnotenia, efektívnejšie je hodnotiť dobré výkony ako trestať nežiadúce a nesprávne, čo najviac pozitívne hodnotiť, hľadať a vyzdvihovať jeho silné stránky, povzbudzovať, vľúdne usmerňovať;
* Žiakovi s poruchou aktivity a pozornosti nemožno znížiť známku pri hodnotení učebných výsledkov alebo správania, pokiaľ sú nedostatočné učebné výsledky alebo nevhodné prejavy správania dôsledkom stanovenej diagnózy. K hodnoteniu a klasifikácii správania žiaka s diagnostikovanou poruchou aktivity a pozornosti zníženou známkou zo správania možno pristúpiť len po odbornom posúdení a odporučení tohto postupu príslušným poradenským zariadením a to na základe takých prejavov správania žiaka, ktoré sú závažným porušením školského poriadku, ako napr. neospravedlnené hodiny, fyzické ublíženie iným osobám a pod.

Uvedených metód tolerancie a práce s deťmi s vývinovými poruchami je veľa, niekedy sa

môžu zdať pre učiteľa príliš náročné, ale všetky sú v praxi vyskúšané a majú efekt. Sú to v

podstate doporučené prístupy k týmto deťom a záleží na učiteľovi, ktoré formy práce mu

budú vyhovovať a použije ich pre svojich žiakov. Nemusí samozrejme používať všetky

uvedené metódy, vždy je nutný individuálny prístup k dieťaťu a individualizácia metód. Len

pri formálnom prístupe k dieťaťu s vývinovou poruchou nenastane u dieťaťa obrat k

lepšiemu. Premyslený, špecializovaný a individualizovaný prístup k dieťaťu sa vždy vyplatí.

**Nesprávne postoje učiteľov s ktorými sa v praxi stretávame:**

* učitelia, ktorí vývinové poruchy vôbec neuznávajú a dieťa, žiaka tým poškodzujú (poškodzujú tým jeho práva v zmysle antidikriminačného zákona)
* učitelia, ktorí vývinové poruchy uznávajú, ale nútia dieťa, žiaka aj rodiča k nesprávnej reedukácii (v snahe o zlepšenie nechávajú dieťa často a dlho prepisovať, nútia ho ku každodennému čítaniu klasickým spôsobom, preťažujú ho dlhými domácimi úlohami a úlohami „naviac“, atď.),
* učitelia, ktorí vývinové poruchy uznávajú, ale v dôsledku toho hodnotia dieťa nekriticky, podporujú nesprávny prístup rodičov (predmet pre dieťa „prestane existovať“, dieťa, vedomé si svojej poruchy, ju využíva, prestáva sa snažiť a hľadá úniky zo školskej práce).

**Pri nerešpektovaní zdravotného znevýhodnenia VPS často dochádza k stupňovaniu negatívnych prejavov v správaní, ktoré môžu vyústiť až do podoby asociálneho správania a nehovoriac o negatívnom vplyve na vývin osobnosti takéhoto žiaka. Bagatelizovanie problematiky VPS sa často vypomstí nielen v neprospech samotného žiaka ale aj u pedagóga v zmysle nezvládania správania sa žiaka.**

Spracovala Mgr. Jana Očkaíková

Použité zdroje:

Marcela Smolárová: Metodické pokyny- Vývinové poruchy učenia